פבלו רוזנברג

פבלו רוזנברג (נולד ב-6 באפריל 1965) הוא זמר ומוזיקאי ישראלי-ארגנטינאי. רוזנברג נולד ברוסריו שבארגנטינה, בן בכור לאב יהודי-אשכנזי רופא, ולאם איטלקייה שנולדה למשפחה נוצרית קתולית והתגיירה לפני נישואיהם. ב-1971 בגיל שש, עלה עם משפחתו לישראל וגדל בבית שאן. כעבור שלוש שנים ירדה המשפחה בחזרה לארגנטינה, ולאחר כשנה, חזרה לישראל. ב-1975, כשהיה רוזנברג בן עשר, הוא קיבל את הגיטרה הראשונה שלו. ב-1980 נכללו שני שירים פרי עטו, "הלילה" ו"קיץ איתך", בתקליט "סולו ראשון | פרויקט הכישרונות הצעירים", שבו קיבץ המפיק סולו יורמן שירים מקוריים של יוצרים לא מוכרים. את השירים ביצע "מקצב 33", הרכב שבו היה רוזנברג חבר. החל ללמוד רפואה וביולוגיה במסלול העתודה האקדמית הצבאית באוניברסיטת תל אביב, אך נשר אחרי השנה הראשונה. בשנת 1983 התגייס לצה"ל ושירת בתפקיד קצין קישור ועוזר-קצין שלישות חטיבתי. לאחר סיום שירותו הצבאי, החל בלימודי ספרות אנגלית באוניברסיטת חיפה, אך נשר גם מהם. בסוף שנות ה-80 היה רוזנברג זמר חתונות מצליח בלהקות כמו "מנדרין", "הוט ליידי" עם רפי זוהר ו"שלישיית דויד אל". ב-1990 הצטרף אל להקת הרוק "סטלה מאריס", לאחר שפנו אליו ותיקי הלהקה ניק מילר, דובי סוני ופימה שוסטר. הלהקה הוחתמה ב-1992 בחברת הליקון, ובאותה שנה הוציאה את אלבומה הראשון, "סטלה מאריס". רוזנברג היה סולן הלהקה, והשתתף בכתיבת חלק מהשירים. שירי האלבום שרוזנברג השתתף בכתיבתם וזכו להצלחה היו "תני לי ללכת", "שגיאה", "אישתר" ו"בואי כבר הביתה". ב-1994 יצא לאור אלבומה השני של להקת סטלה מאריס, "השער נפתח". חלקו של רוזנברג ביצירה גדל באלבום זה, והוא כתב את המילים לכל שירי האלבום. בין שיריו הבולטים היו "נר על החלון", "משחקים אסורים", "זה לא מאוחר", "אם זה נכון", ו"אבוד לי". לאחר הוצאת האלבום עזב רוזנברג את הלהקה, ופתח בקריירת סולו. ב-1996 פורסם אלבום הסולו הראשון של רוזנברג "רק הלב יודע". את האלבום הפיק ניק מילר, חברו של רוזנברג ללהקת סטלה מאריס. רוזנברג כתב והלחין את רוב שירי האלבום, ומתוכו זכו להצלחה גדולה השירים "בדמעות שאת בוכה", "אם רק תבואי", "במרווח טיפות הגשם" ו"רק הלב יודע". סגנון האלבום היה שונה למדי מהרוק הכבד שאפיין את להקת סטלה מאריס. ב-1998 הוציא רוזנברג את אלבומו השני, "בין ערביים", שהפיק עם ניק מילר. מתוך האלבום הצליחו השירים "בין ערביים" (שלמה ארצי), "הלילה היא הולכת" (פבלו רוזנברג), "כשאת איתי" (ארקדי דוכין וגיא לנדאו), "הלב הקטן הזה" (פבלו רוזנברג) ו"אלונה אומרת" (פבלו רוזנברג). בשנת 2000 הקליט רוזנברג גרסת כיסוי מצליחה עם יואב יצחק לשירו של עוזי פוקס "ילדונת". גרסתם לשיר זכתה בפרס תמוז לביצוע מחודש באותה שנה. השיר נכלל באלבומו של רוזנברג "כל יום יותר" שיצא בשנת 2001, בהפקה משותפת שלו ושל הזמר שושן. שושן הלחין לאלבום את השיר "שובר ת'ראש" שזכה להצלחה. שירים נוספים שהצליחו מהאלבום היו "שני" ו"מלכת היופי". בשנת 2004 הוציא רוזנברג את הסינגל "אל תדאגי לי אמא", שבו השתתפה גיסתו שרון חזיז. רוזנברג כתב את השיר עם ארז ברזוליק והלחין אותו עם המוזיקאי הנרי. השיר זכה להצלחה במצעדי הפזמונים. גרסה מחודשת שלו נכללה באלבומו הבא של רוזנברג, "חיכיתי לך", שיצא בשנת 2005. מפיק האלבום היה יעקב למאי. הסינגלים שיצאו מהאלבום היו "חיכתי לך", "אלפיים שנה" ו"שפוט שלך". נכלל בו גם הדואט "מלדיטה לונה" עם שלומי שבת. באותה השנה השתתף בכתיבת השיר "כשאתה נשבר" של מאיה בוסקילה, מתוך אלבום הבכורה שלה, סיפור מכור. בשנת 2005 השתתף רוזנברג בתוכנית המציאות "רוקדים עם כוכבים". בשנת 2006 הוציא רוזנברג אלבום אוסף, שנקרא "האוסף". נכלל בו שיר אחד חדש, "קוביות". באותה שנה יצא רוזנברג למופע משותף עם שלומי שבת, שהועלה בין היתר בקיסריה, בהיכל התרבות ובבנייני האומה. בספטמבר 2007 יצא האלבום "המופע המשותף בקיסריה", שתיעד את הופעתם של רוזנברג ושבת בקיסריה ביולי באותה שנה. בשנת 2008 הקליט רוזנברג גרסת כיסוי לשירו של חנן יובל "אתם זוכרים את השירים" עבור הפרויקט השני של "עבודה עברית". בשנת 2009 היה מעורב ביצירת אלבומו העשירי של אורי פיינמן. באוגוסט 2009 הוציא רוזנברג את אלבום הסולו החמישי שלו, "העולם שלנו". מהאלבום יצאו סינגלים לשירים "העולם שלנו", "עכשיו את יודעת", "עד שמצאתי אותך" ו"פרצת לי את הלב", אך לא זכו להצלחה רבה, וכך גם האלבום כולו. ב-2010, במשך עונת שידורים אחת, נמנה רוזנברג עם צוות השיפוט של תוכנית המציאות המוזיקלית "כוכב נולד" בערוץ 2 של קשת. בשנת 2012 יצא אלבומו "כשאני מתאהב", ובו גרסאות עבריות לשירים ספרדיים בתרגומו של רוזנברג. מהאלבום התפרסמו השירים "כשאני מתאהב" ו"לולה לא לבד". בינואר 2013 שיתף רוזנברג פעולה עם הרכב "האולטראס" והוציאו לרדיו את "רומנטיקנוס". בשנת 2014 יצא האלבום "נורמלי". מהאלבום התפרסמו השירים "נורמלי", "איזה עולם שמח" ו"כל אחד יכול" עם רוני דלומי. בשנת 2015 יצא האלבום "פבלו, אוכל וחברים" שכולל בתוכו דואטים עם אומנים שאירח בתוכניתו "פבלו אוכל וחברים" בערוץ 24. בשנת 2016 השתתף בסדרה "אורי ואלה" שיצרו יובל שפרמן, עופר סקר ודינה סנדרסון ל-HOT3, בתפקיד צוקי - שף כוכב והבעלים של מסעדה מצליחה וקיבל ביקורות חיוביות על משחקו בסדרה. בנובמבר 2016 הוציא סינגל ראשון "תהרגי אותי" מתוך האלבום "החיים שלי עכשיו" שיצא בשנת 2017. בשנת 2017 החל להשתתף בתוכנית הדוקו-ריאליטי התיירותית "טיול אחרי צבא" שמשודרת בערוץ כאן 11 וכוללת תיעוד טיולים שערך במקומות שונים בעולם, ביחד עם השחקן והמוזיקאי גל תורן. מן התוכנית שודרו ארבע עונות עד 2022, כאשר פבלו וגל השתתפו בשלוש מהן. ביולי 2022 הוציא את הסינגל "באה אליי" שכתבו והלחינו הצמד גיא ויהל. בספטמבר 2022 חגג 30 שנות יצירה במופע גדול באמפי שוני, בו אירח את הזמרים גל תורן ושלומי שבת. בשנת 2023 החל לפרסם את בנק לאומי יחד עם גל תורן. בשנת 2024 החל שידורה של סדרת הדרמה "טיטו ורוחו", בה רוזנברג משחק בתפקיד ראשי. רוזנברג היה נשוי למנהלת האמנים נעמי אלשיך (אחותו של איציק אלשיך, מנכ"ל חברת "הליקון") ונולדו להם תאומים. הם התגרשו בשנת 2005, אך נותרו בקשר קרוב. בנובמבר 2020 שמה אלשיך קץ לחייה, לאחר שנות התמודדות עם דיכאון. ב-2009 נישא רוזנברג בשנית, לדוגמנית מירי לוי, הצעירה ממנו ב-18 שנה, וב-2013 נולדה בתם המשותפת. ב-2022, פורסם שהשניים נפרדו. אחיו הצעיר שמוליק רוזנברג היה נשוי לזמרת והשחקנית שרון חזיז. רוזנברג מגדיר את עצמו כאתאיסט, וכמי שסבל מהתקפי חרדה לאורך כמה שנים. רוזנברג מתגורר בתל אביב. רק הלב יודע (1996) בין ערביים (1998) כל יום יותר (2001) חיכיתי לך (2005) האוסף (2006) המופע המשותף בקיסריה - עם שלומי שבת (2007) העולם שלנו (2009) כשאני מתאהב (2012) נורמלי (2013) פבלו, אוכל וחברים (2015) החיים שלי עכשיו (2017) מדיה וקבצים בנושא פבלו רוזנברג בוויקישיתוף פבלו רוזנברג, במיזם "אישים" לתיעוד היצירה הישראלית פבלו רוזנברג, במסד הנתונים הקולנועיים IMDb (באנגלית) פבלו רוזנברג, באתר "אידיבי", מאגר הידע העברי לקולנוע ישראלי ועולמי פבלו רוזנברג, באתר שירונט פבלו רוזנברג, באתר ספוטיפיי פבלו רוזנברג, באתר MusicBrainz (באנגלית) פבלו רוזנברג, באתר Yandex.Music (ברוסית) פבלו רוזנברג, באתר Discogs (באנגלית) פבלו רוזנברג, באתר Tab4u פבלו רוזנברג, באתר סטריאו ומונו פבלו רוזנברג, דף שער בספרייה הלאומית פבלו רוזנברג, באתר MOOMA (בארכיון האינטרנט) התוכנית עם פבלו רוזנברג, נפגשים עם קבלה, מתוך ערוץ הקבלה העולם של פבלו רוזנברג, באתר nrg‏, 21 במאי 2009 דן שילון, טלי מורנו, ‏"יש כאלה שאני יכול להעביר אודישן לפי תחושת בטן", באתר ‏מאקו‏, 28 בינואר 2010 נטע פלג, מארגנטינה באהבה, מגזין המושבות, 19 במרץ 2010 ערן סויסה, בעדינות, אמיגו: ריאיון עם פבלו רוזנברג, באתר nrg‏, 5 במאי 2010 פבלו רוזנברג: אנרגטי מתמיד, מגזין המושבות, 28 בינואר 2011 שגיא בן נון, פבלו האני: פבלו רוזנברג נחשף, באתר nrg‏, 17 בפברואר 2012 ליאת רון, ‏פבלו רוזנברג: "בגיל 40 הבנתי שיש לכסף חשיבות", באתר גלובס, 2 באפריל 2012 סטלי סולומונוב, פבלו רוזנברג: "החוצפה שלי, והחלומות שלי", באתר ynet, 28 במאי 2013 אורלי מירקין, אנשים, ‏פבלו רוזנברג: "זה מאוד קשה לדעת מי אתה בתוך המקצוע הזה", באתר ‏מאקו‏, 7 ביולי 2013 סטלי סולומונוב, פבלו רוזנברג: "כולנו קצת לא שפויים - בגלל שאנחנו פה", באתר ynet, 26 במרץ 2014 הילה אלפרט, על אהבה, יצירה ואוכל, באתר ישראל היום, 23 במאי 2014 רן בוקר, פבלו רוזנברג: "דרוויש הוא משורר, לא מחבל. אם יזדמן, אלחין שיר נוסף שלו", באתר ynet, 13 בנובמבר 2016 יהודה נוריאל, אפקט פבלו, באתר "ידיעות אחרונות", 2 בדצמבר 2016 ניקי גולדשטיין,"קארפול קריוקי" עם פבלו רוזנברג, ראיון באתר יוטיוב, אוגוסט 2017 ניר וולף, הטלנובלה שלי, באתר ישראל היום, 31 באוגוסט 2017 נבו זיו, העולם המופלא, באתר "ידיעות אחרונות", 2 באוקטובר 2018 יואב בירנברג, "נשבענו שיותר לא נריב", באתר "ידיעות אחרונות", 7 באוגוסט 2019 ניסן שור, איך נראית ישראל היפה אחרי 7 באוקטובר? כמו פבלו רוזנברג, באתר הארץ, 25 במרץ 2024 "ישבנו וכבר התחלנו לחשוב מי עוזב", באתר ‏מאקו‏, 24 ביוני 2018 מנוע פנימי של שמחה - עם פבלו רוזנברג | חצי הכוס המלאה, פרק 8, סרטון בערוץ "בית הפודיום - פרקים מלאים", באתר יוטיוב (אורך: 01:07:05) רק שימי נר על החלון, באתר וואלה, 21 ביוני 2006 איריס קול, ‏פבלו רוזנברג יוצא למלחמה: "אמנים עסוקים רק בתחת של עצמם", באתר מעריב אונליין, 13 ביולי 2017 רענן שקד, דנה כמה, באתר ynet, 6 בדצמבר 2000 זיו שחר, ‏סמים, מקדשים ותובנות: פבלו רוזנברג וגל תורן ב"טיול אחרי צבא", באתר מעריב אונליין, 9 באוקטובר 2017 פבלו רוזנברג יככב בקמפיין החדש של בנק לאומי, באתר אייס, 22 ביוני 2023 רז שכניק, "נעמי הייתה אומרת לי, 'פבלו, אני בדיכאון קשה'. זו הייתה נורת אזהרה", באתר "ידיעות אחרונות", 18 בדצמבר 2020 יפעת הללי אברהם, ‏מירי לוי על הפרידה מפבלו רוזנברג: "קיבלנו החלטה, זה לא משחק", באתר ‏מאקו‏, 12 במאי 2022 רן בוקר, פבלו רוזנברג ב-ynet radio: "הרגשתי שאני עומד למות על הבמה", באתר ynet, 16 בספטמבר 2022